
2013 M. LIETUVA PIRMININKAUS ES TARYBAI

2013 m. gegužės 6 d. pranešimas VIR

Europos reikalų komiteto pranešimas: Lietuva yra matoma žaidėja Europos integracijos plėtroje

„Lietuva yra matoma ir patikima žaidėja demokratijos ir europinės integracijos plėtroje, ypač Europos Sąjungos (ES) Rytų Partnerystės politikoje“, – teigė Užsienio reikalų ministras Linas Linkevičius, šiandien Seimo Europos reikalų komiteto posėdyje, pristatydamas Lietuvos Vyriausybės 2012 m. veiklos ataskaitą, kuriai komitetas pritarė. 

Ministras pabrėžė, kad užsienio politika yra sritis, kur vyksta konstruktyvus bendradarbiavimas tarp Lietuvos valdžios pozicijos ir opozicijos, įstatymų leidžiamosios ir vykdomosios valdžios, siekiant Lietuvos sėkmės. 

L. Linkevičius išskyrė tokius esminius Vyriausybės darbus ES reikalų kontekste 2012 metais kaip Lietuvos pirmininkavimo ES Tarybai tarpinstitucinio 2013–2014 m. veiklos plano patvirtinimas, aktyvus praktinis dalyvavimas ES bendrojoje saugumo ir gynybos politikoje bei įvairiose ES misijose. 

2012 m. taip pat buvo priimtas Lietuvos interesus atitinkantis ES reglamentas dėl ES bendrųjų tarifų lengvatų taikymo besivystančioms šalims. Europos Vadovų Taryboje atsižvelgta į Lietuvos pasiūlymą, kad po 2015 metų nė viena ES valstybė narė nebūtų atskirta nuo Europos dujų ir elektros energijos tinklų. Diplomatinėmis priemonėmis buvo stiprinamas Lietuvos energetinis saugumas ir kt. 

Europos reikalų komiteto patarėjas 

Matas Maldeikis (tel.(8 5) 239 6864, mob. 8 620 90947; el. p.: matas.maldeikis@lrs.lt).  

Seimo Pirmininko pavaduotojo Gedimino Kirkilo patarėja 

Morta Vidūnaitė (tel. (8 5) 239 6278, mob. 8 612 01121; el. p.: Morta.Vidunaite@lrs.lt). 

Cituojant Seimo kanceliarijos Komunikacijos departamento Ryšių su visuomene skyriaus pranešimus, prašom nurodyti šaltinį.





